Alles me alustasime advendiaega, lauldes koos Ristija Johannese isa Sakariasega ülistuslaulu Jumalale selle eest, et Ta meile Päästja kingib. Seejärel panime tähele prohveti ettekuulutusi Päästja kohta, kes kingitakse meile pattudest lunastajaks. Mõtisklesime oma patususe üle ja tundsime muret oma süükoorma pärast. Me ei teadnud, kuidas leida jälle teed Jumala, oma taevase Isa armastuse  juurde. Aga meie hinge tuli suur rõõm prohveti julgustavatest sõnadest. Jumal ei tuleta meelde meie vanu eksisamme. Oleme küll õige paljut teinud valesti, aga mis sellest. Jumal kuulab meie kahetsevat palvet ning halastab meie peale Jeesuse Kristuse läbi.